Asociația InterLAN, care a acuzat recent Netcity Telecom, operatorul rețelei metropolitane de comunicații a Capitalei, că prin tarifele mari practicate distorsionează piața comunicațiilor și afectează afacerile operatorilor mici și medii, falimentându-i, a obținut în instanță acordul pentru efectuarea unei expertize contabile din care să reiasă dacă Netcity a creat un prejudiciu clienților ca urmare a practicării unor tarife considerate superioare celor stabilite de autoritatea de reglementare in comunicații (ANCOM) în 2013. Asociația, InterLAN, își estimează prejudiciul suferit la circa 200.000 euro.

Astfel, un expert contabil va calcula eventualul prejudiciu care ar fi generat Interlan Internet Exchange SRL de către Netcity Telecom, ca diferență între sumele facturate și tarifele stabilite de ANCOM printr-un aviz emis la finele lunii mai 2013, pentru perioada 1 iunie 2013 – 1 mai 2016.

Asociația InterLAN este acționarul unic al Interlan Internet Exchange SRL, o societate comercială autorizată de către ANCOM ca furnizor de rețele și servicii de comunicații electronice.

Contactat de Profit.ro, președintele Asociației InterLAN, Eric Andrei Băleanu, susține că “prin neaplicarea tarifelor stabilite de ANCOM, furnizorii de rețele de comunicații electronice plătesc de circa 30 de ori mai mult decât ar trebui potrivit reglementărilor autorității de reglementare în comunicații”.

“Din cauza faptului că, până acum, Netcity Telecom nu a aplicat tarifele stabilite de ANCOM, nouă ne-a creat un prejudiciu de circa 200.000 euro. Alți furnizori de rețele de comunicații electronice au înregistrat prejudicii de milioane de euro”, susține Băleanu.

Anterior, el a declarat că rețeaua Netcity a condus, dincolo de preluările și fuziunile specifice pieței, la radierea a 75% din numărul operatorilor autorizați de ANCOM la nivelul Bucureștiului.

“La InterLAN au dispărut vreo 20 de membri ai asociației de când rețeaua Netcity a devenit operațională și au fost introduse tarifele de racordare”, a afirmat șeful InterLAN la un eveniment desfășurat în prima parte a lunii septembrie.

În plus, susține Băleanu, Netcity Telecom, care conform contractului de concesiune trebuie să furnizeze doar servicii de acces la infrastructură, a notificat ANCOM și a devenit furnizor de servicii de comunicații, intrând în concurență cu alți operatori.

“Netcity Telecom furnizează servicii de telecomunicații pentru diverse instituții ale statului”, a spus Băleanu.

În 2017, afacerile Interlan Internet Exchange au atins 1,38 milioane de lei, de la 1,02 milioane de lei în anul precedent, iar profitul net a crescut de aproape 4 ori, la 264.744 lei, potrivit www.termene.ro.

La finele lunii mai 2013, ANCOM a transmis un comunicat prin care anunța că a emis avizul privind condițiile tehnice și economice în care se realizează accesul furnizorilor de rețele de comunicații electronice la rețeaua metropolitană de fibră optică a municipiului București pentru telecomunicații Netcity, condiționat de implementarea anumitor măsuri.

“Aceste măsuri au fost propuse având în vedere că analiza efectuată de ANCOM a relevat că ansamblul condițiilor tehnice și economice de acces la rețeaua Netcity nu întrunește cerințele legale de nediscriminare, proporționalitate și obiectivitate”, se preciza în comunicatul ANCOM din 30 mai 2013.

Avizul ANCOM a stabilit un termen de 4 luni pentru realizarea modificărilor și completărilor solicitate de autoritate în cuprinsul “Ofertei cadru generale și al Contractelor Cadru” pentru acces la rețeaua Netcity.

“Astfel, pentru a îndeplini obligația de nediscriminare, este necesară publicarea unei oferte de referință pentru accesul la infrastructură care va conține cel puțin elementele specificate de ANCOM. De asemenea, este necesar să se elimine restricțiile privitoare la instalarea unui singur tip de mediu fizic (fibra optică) în tubete și să se stabilească în mod clar faptul că accesul poate fi refuzat doar în baza unor criterii obiective. Oferta nu trebuie să conțină prevederi care să oblige beneficiarii să achiziționeze servicii de care nu au nevoie și pe care nu le-au solicitat, cum ar fi, de exemplu, închirierea a minim două tubete pe o perioadă de minim cinci ani sau condiționarea furnizării serviciilor de acces de achiziționarea și plata serviciului de supraveghere a instalării”, se spunea în comunicat.

ANCOM a stabilit și un termen maxim de șase luni pentru realizarea acestui model de calculație a costurilor și comunicarea sa către autoritate.

Cu un caracter tranzitoriu, de la modificarea ofertei și contractelor cadru și până la avizarea de către ANCOM a condițiilor economice de acces pe baza modelului de calculație a costurilor, tarifele practicate de Netcity Telecom nu trebuie să depășească:

- 85 de euro/km/lună, fără TVA, pentru serviciul de închiriere tubetă, inclusiv pentru serviciile furnizate până acum de Netcity Telecom sub denumirea de racord;

- 22 de euro/km/lună, fără TVA, pentru serviciul de închiriere fibră optică neechipată (dark fiber), inclusiv pentru serviciile furnizate până acum de Netcity Telecom sub denumirea de branșament FTTB.

Interlan Internet Exchange transmite însă că tarifele pe care le percepe Netcity Telecom sunt următoarele:

- pentru serviciul de închiriere tubetă în infrastructura Netcity – 120 euro/tubetă/km/lună;

- pentru serviciul de supraveghere instalare microfibră în tubetă – 45 euro/tubetă/km;

- pentru serviciul de acces la infrastructura Netcity în vederea instalării – 15 euro/oră în timpul normal de lucru sau 25 euro/oră în afara programului;

- pentru serviciul de închiriere racord în infrastructura Netcity – între 10 și 50 euro/buc/lună pentru racorduri între 10 și 40 metri;

- pentru serviciul de supraveghere instalare racorduri – 25 euro/bucată.

În anul 2012, având în vedere sesizările la Comisia Europeană, Parlamentul României a adoptat Legea 154/2012 a cărui urgență era justificată în expunerea de motive “de necesitatea adoptării unui cadru juridic coerent și stabil în ceea ce privește realizarea rețelelor de infrastructură de comunicații de către autoritățile locale în contextul în care în procesul de implementare se pot înregistra neconcordanțe cu cadrul juridic comunitar de natura celor înregistrate în cadrul proiectului Netcity dezvoltat de Primăria București”.

Potrivit Legii 154/2012, autoritățile locale, în speță Municipiul București, prin primărie, erau obligate să obțină un aviz conform de la ANCOM. Prin acest aviz, autoritatea de reglementare aproba sau cerea modificarea sau completarea condițiilor tehnice și economice în care se realizează accesul furnizorilor de rețele la infrastructura Netcity.

În noiembrie 2012, Primăria București a solicitat ANCOM avizul conform asupra condițiilor de acces la infrastructura Netcity, pe care instituția l-a emis în data de 30.05.2013.

“Potrivit articolului 38, aliniatul (3) din Legea 154/2012, Netcity Telecom SRL era obligat să modifice imediat clauzele contractuale din contractele încheiate cu furnizorii de rețele în conformitate cu cele dispuse de către ANCOM prin avizul conform nr. DER/928/30.05.2013. Nici până la această dată, nici Netcity Telecom SRL, nici UTI Grup SA (fostul proprietar al Netcity Telecom – n.r.), nici Primăria, nici Consiliul General al Municipiului București nu au modificat clauzele din contractele încheiate cu Netcity Telecom SRL”, a afirmat Băleanu.

El mai declară că, abuzând de poziția de monopol, Netcity Telecom SRL ar fi majorat tarifele de acces la infrastructura Netcity chiar și față de tarifele pe care le-a propus la achiziția publică și care se regăsesc în contractul de concesiune.

“Astfel, de la prețul de 85 euro/km, Netcity cere 120 euro/km, plus chirie pentru racorduri (deși este obligat să construiască racordurile până la numărul poștal), pentru acces însoțit în infrastructură, pentru supravegherea instalării, tarife care nu sunt aprobate nici măcar de către municipalitate. Astfel, prin neaplicarea tarifelor stabilite de ANCOM, furnizorii de rețele de comunicații electronice plătesc de circa 30 de ori mai mult decât ar trebui potrivit reglementărilor ANCOM”, a mai afirmat șeful Asociației InterLAN.

Netcity Telecom este operatorul rețelei Netcity, fiind responsabil cu proiectarea, realizarea și operarea acesteia, în baza unui contract de concesiune semnat în 2008 cu Primăria București pe 49 de ani, cu o redevență anuală de 12% din venituri. Lucrările au fost estimate la peste 200 milioane euro și ar fi trebuit să fie încheiate în 2012.

Investiția în rețeaua Netcity, asigurată exclusiv din surse private, a depășit 40 milioane de euro, potrivit datelor UTI Grup, fostul proprietar al Netcity Telecom.

Rețeaua suport de infrastructură pentru fibră optică are în prezent o lungime de aproximativ 1.000 kilometri, fiind pusă la dispoziția operatorilor de telecomunicații care furnizează servicii pe teritoriul Municipiului București.

În februarie 2017, furnizorul independent Direct One a anunțat că a finalizat preluarea pachetului integral de acțiuni al Netcity Telecom, operatorul rețelei subterane pentru fibră optică a Bucureștiului, deținut de grupul UTI. În toamna anului 2016, Profit.ro a anunțat în exclusivitate că afacerea depășește 30 de milioane de euro.

Direct One aparține antreprenorilor români Teofil Mureșan si Simion Mureșan și operează o rețea aeriană națională de fibră optică în lungime de peste 5.500 kilometri și care asigură exclusiv conexiuni între orașe.

Potrivit datelor de la Ministerul Finanțelor, afacerile Netcity Telecom au crescut cu 1,04% în 2017, la 42,3 milioane de lei, iar profitul net a avansat cu 3,4%, la 18,02 milioane de lei.

Înființată în anul 2007, compania a intrat pe profit în 2012. În perioada 2012-2017, câștigurile cumulate ale Netcity Telecom au depășit 50 milioane de lei.

Datoriile au crescut de peste patru ori, de la 25,2 milioane de lei în 2016 la 107,96 milioane de lei în 2017, în timp ce creanțele au coborât cu 3%, la 6,04 milioane de lei.

La începutul acestei luni, Electrogrup Infrastructure (E-INFRA), grupul înființat de frații Teofil și Simion Mureșan împreună cu Marian Pantazescu, a anunțat intenția de listare a titlurilor la Bursa de Valori București.

E-INFRA este un grup de companii active în domeniul infrastructurii din care fac parte Electrogrup SA, Direct One SA, Netcity Telecom SRL, Nova Power & Gas SRL și WESEE SRL. Aceste companii reunesc în prezent peste 700 de angajați și au generat o cifra de afaceri consolidată la nivelul anului 2017 de peste 100 milioane de euro.

Acționarii Electrogrup Infrastructure sunt Teofil Ovidiu Mureșean – 34%, Simion Adrian Mureșean – 33% și Marian Pantazescu – 34%.